ไฟแนนซ์ทูเดย์
...ข้าราชการคลังบ่นกันที่ลับ การทำงานของทุกกรมกองแทบหยุดนิ่ง เพราะ กิตติรัตน์ ณ ระนอง รองนายกรัฐมนตรีและ รมว.คลัง มีอำนาจแต่ไม่ใช้อำนาจ การดำเนินงานของคลังแทบทุกเรื่องไม่ว่าเล็กกระจ้อย หรือใหญ่เท่าครก ทาง รมว.คลัง จะต้องขอไฟเขียวจาก ยิ่งลักษณ์ ชินวัตร นายกรัฐมนตรีทุกเรื่อง ทำให้การขับเคลื่อนนโยบาย หรือการแก้ไขปัญหาทำได้ช้าจนไม่ทันการณ์
31 พ.ค. 2555

...ข้าราชการคลังบ่นกันที่ลับ การทำงานของทุกกรมกองแทบหยุดนิ่ง เพราะ กิตติรัตน์ ณ ระนอง รองนายกรัฐมนตรีและ รมว.คลัง มีอำนาจแต่ไม่ใช้อำนาจ การดำเนินงานของคลังแทบทุกเรื่องไม่ว่าเล็กกระจ้อย หรือใหญ่เท่าครก ทาง รมว.คลัง จะต้องขอไฟเขียวจาก ยิ่งลักษณ์ ชินวัตร นายกรัฐมนตรีทุกเรื่อง ทำให้การขับเคลื่อนนโยบาย หรือการแก้ไขปัญหาทำได้ช้าจนไม่ทันการณ์
...กรณีของปัญหาธนาคารออมสินระหว่าง พรรณี สถาวโรดม ประธานกรรมการ กับ เลอศักดิ์ จุลเทศ ผู้อำนวยการธนาคาร เห็นได้ชัดปัญหามีมาหลายเดือน แต่ รมว.คลัง ไม่ได้ลงมาแก้ไขอะไร ปล่อยให้ปัญหาบานปลายแบงก์ได้รับความเสียหาย 
และสุดท้ายวันนี้ก็ยังต้องส่งให้นายกรัฐมนตรีชี้ขาดใครจะอยู่ใครจะไปเหมือนเดิม
...กรณีของโครงการการพักหนี้ดี รมว.คลัง แทนที่จะรักษาวินัยการเงินการคลัง แต่ปล่อยให้นายกรัฐมนตรีสั่งการลดดอกเบี้ย 3% แบงก์รัฐเสียหายไป 4.5 หมื่นล้านบาท ทำให้บรรดานายแบงก์ได้แต่กลืนน้ำลายอันเหนียวหนืดลงคอ แต่ไม่มีใครกล้าให้ความเห็น
...ช่วงนี้โปรโมชันสินเชื่อบ้านของธนาคารอาคารสงเคราะห์ (ธอส.) ตกเป็นรองพี่ใหญ่ธนาคารออมสิน ที่ให้ทั้งดอกต่ำกว่า กู้ได้มากกว่า เห็นที วรวิทย์ ชัยลิมปมนตรี กรรมการผู้จัดการใหญ่ ธอส. ต้องเร่งเครื่องเป็นการใหญ่ เพื่อไม่ให้เสียยี่ห้อธนาคารบ้านคนรายได้น้อย แต่ปล่อยให้ธนาคารรากหญ้ามาปล่อยกู้บ้านแซงหน้าไปหน้าตาเฉยอย่างนี้ไม่ได้
...ควันหลงตัวเลขเศรษฐกิจของกระทรวงพาณิชย์เดือน เม.ย. ที่ประกาศออกมา 2% สวนทางของแพง ทำเอา ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) บอกว่า เซอร์ไพรส์ ล่าสุดเจอตัวเลขอัตราการขยายตัวทางเศรษฐกิจในไตรมาสแรกของสภาพัฒน์ที่ประกาศออกมา 0.3% ผู้ว่าประสารก็ยังอดเซอร์ไพรส์รอบสองไม่ได้ เพราะ ธปท.คาดว่าติดลบ แต่ทำไมเด้งขึ้นมาบวกได้อย่างน่าเหลือเชื่อ